text: Bo Spellerberg hamrer KIF Kolding til tops
  25 september 2013 kl. 20.06
  Playmakeren Bo Spellerberg scorede ni mål for KIF Kolding København, som vandt 29-23 hjemme over Mors-Thy.
  KIF Kolding København vandt sin femte kamp ud af fem mulige i den bedste danske håndboldrække, da det onsdag aften blev til en 29-23-sejr hjemme over Mors-Thy.
  Playmakeren Bo Spellerberg havde en fortrinlig dag for Kolding-mandskabet, da han bankede i alt ni mål i kassen.
  Også klubbens nye spiller Albert Rocas var i hopla. Spanieren scorede seks gange for KIF Kolding København, som allerede var foran 11-8 ved pausen.
  Hos Mors-Thy scorede Tobias Ellebæk ni gange, så Bo Spellerberg måtte nøjes med at dele topscorerværdigheden foran de 3217 tilskuere.
  Med sejren har KIF Kolding København nu 10 point efter fem kampe og fører ligaen foran Skjern med otte point efter fire kampe.
  Team Tvis Holstebro vandt en kneben 26-25-sejr ude over Bjerringbro-Silkeborg. Bagspilleren Michael Damgaard scorede syv mål for Team Tvis i den kamp.
  I onsdagens sidste kamp i Herre Håndbold Ligaen vandt Aalborg Håndbold med 27-24 på udebane over bundholdet TMS Ringsted.
  Den danske landsholdsspiller Mads Mensah Larsen scorede otte gange for nordjyderne i den kamp.
  